Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 431/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Emmental français est-central«

EU-nr.: PGI-FR-9180-AM01 – 16.4.2021

BOB ( ) BGB (X)

1. Ansøgende sammenslutning og legitim interesse

Syndicat des Fabricants et Affineurs d'Emmental Traditionnel (SFAET) 26 rue Proudhon — 25000 Besançon

Tlf. +33 381834613

E-mail: emmentalgrandcru.labelrouge@gmail.com.

Sammenslutningen består af alle mælkeproducenter og forarbejdningsvirksomheder med den beskyttede geografiske betegnelse »Emmental français est-central«. Den er derfor berettiget til at foreslå ændringer af varespecifikationen.

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☒ Geografisk område

☒ Bevis for oprindelse

☒ Produktionsmetode

☒ Tilknytning

☒ Mærkning

☒ Andet: ajourføring af kontaktoplysningerne for den kompetente tjeneste i medlemsstaten og den ansøgende sammenslutning, ajourføring af henvisningerne til kontrolorganerne, ajourføring af de nationale krav (de vigtigste punkter, der skal kontrolleres).

4. Type ændring

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

5.1. Beskrivelse af produktet

Med hensyn til præsentationen i revet form tilføjes følgende: »I posen er strengene af revet ost tydeligt visuelt adskilt og ikke sammenklumpede.« Denne sætning indgår i den nuværende varespecifikation, men i afsnittet om dokumentation for, at produktet har oprindelse i det geografiske område, hvilket er en uhensigtsmæssigt placering af en del af produktbeskrivelsen.

Afsnittet, der svarer til de forskellige præsentationsformer, er også blevet ændret i enhedsdokumentet og flyttet til punkt 3.5.

5.2. Geografisk område

Det geografiske område, der omfatter 13 departementer i den nuværende varespecifikation, begrænses til 6 departementer: Doubs, Haute-Marne, Haute-Saône, Jura, Territoire de Belfort og Vosges. Departementerne Ain, Côte d'Or, Haute-Savoie, Isère, Rhône, Saône-et-Loire og Savoie er ikke længere en del af det geografiske område.

Denne begrænsning af det geografiske område gør det muligt at styrke tilknytningen til BGB-området. Det afgrænsede geografiske område er kendetegnet ved mere ensartede klimaforhold.

Siden 2006 har alle erhvervsdrivende, der har tilladelse til at producere mælk og til at fremstille og modne Emmental français est-central, været beliggende i det afgrænsede geografiske område som defineret i udkastet til ændring af varespecifikationen.

Denne ændring foretages også i enhedsdokumentet.

5.3. Bevis for oprindelse

Sætningen »Enhver erhvervsdrivende, der ønsker at indgå i hele varespecifikationen eller en del af denne, er forpligtet til at identificere sig over for sammenslutningen med henblik på at blive godkendt, og dette skal ske forud for enhver produktion.« tilføjes i begyndelsen af kapitlet for at minde om, at alle erhvervsdrivende er forpligtede til at give sig til kende, inden produktionen påbegyndes, således at de kan kontrolleres af kontrolorganerne. Denne tilføjelse vedrører ikke enhedsdokumentet.

5.4. Produktionsmetode

5.4.1. Mælkeproduktion — foder til malkekvægsbesætninger

5.4.1.1. Forbudte fodermidler

Den nuværende varespecifikation forbyder visse former for foderstoffer i foderet til malkekvægsbesætningen (lakterende køer og goldkøer). Der tilføjes et forbud mod foder, der indeholder råvarer, tilsætningsstoffer og tekniske hjælpestoffer fremstillet af genetisk modificerede organismer (GMO'er). Tilstedeværelsen af råvarer og tilsætningsstoffer fremstillet af genetisk modificerede organismer i malkekvægsbesætningens foder udgør en direkte eller indirekte risiko for forbrugernes sundhed og miljøet.

Der indføres også et forbud mod »palmeprodukter i enhver form«, da disse produkter anses for uhensigtsmæssige på grund af de kontroverser, de er genstand for.

For at fjerne enhver tvetydighed i ordlyden præciseres det desuden, at de anførte fødevarer er forbudt i såvel basisfoderet som i tilskudsfoderet.

Alle disse ændringer indføres også i punkt 3.3 i enhedsdokumentet.

5.4.1.2. Basisfoder

I henhold til den nuværende varespecifikation er basisfoderet til malkekvægsbesætningen baseret på græs og hø. Dyrene skal opdrættes i overensstemmelse med de traditionelle cyklusser med skift mellem græsning og opstaldning.

Det tilføjes, at basisfoderet ud over græs, hø og eftergrøde omfatter alt grovfoder, der gives som grøntfoder eller planterester. Det omfatter også planteknolde og roer. Det anvendte foder må dog ikke figurere på listen over forbudte foderstoffer.

Denne ændring foretages også i punkt 3.3 i enhedsdokumentet.

Det er blevet præciseret, at forholdet på 50 % af den samlede foderration, der dækkes med græs og hø, skal forstås som det minimale tørstofindhold i den samlede foderration, der dækkes med basisfoderet.

Denne ændring foretages også i punkt 3.3 i enhedsdokumentet.

Det tilføjes endvidere, at 100 % af det foder, der udgør basisfoderet til malkekøer, stammer fra det geografiske område for BGB. Et af hovedformålene med ansøgningen om ændring af varespecifikationen er at styrke forbindelsen mellem produktet og dets geografiske område. Mælkens mikroflora har indflydelse på de organoleptiske egenskaber. Biodiversiteten i denne mikroflora afhænger i sig selv af græsarealernes art og det foder, som dyrene får. Mælken, der kommer fra græsarealerne i det geografiske område, er kendetegnet ved et højere proteinindhold end gennemsnittet for hele Frankrig. Denne særlige egenskab styrkes, når enhver tilførsel af foder fra et sted uden for det geografiske område forbydes i henhold til varespecifikationen.

Denne ændring foretages i punkt 3.3 i enhedsdokumentet.

Begrebet »opstaldning« kan være åbent for fortolkning. Det erstattes af betegnelsen »staldbygning« i varespecifikationen.

5.4.1.3. Græsning

Den nuværende varespecifikation kræver en græsningsperiode på mindst 5 måneder. Dette krav øges til 6 måneder. Det tilføjes endvidere, at hver bedrift i græsningsperioden har mindst 30 ar areal med græs, der indtages frisk, pr. lakterende ko, hvoraf mindst 20 ar er tilgængelige fra malkningsstedet og anvendes til græsning.

Obligatorisk græsning og forbedring af græsarealer er et vigtigt element i varespecifikationen. Græsarealerne er kendetegnet ved en stor botanisk og mikrobiel mangfoldighed. Opretholdelse af de traditionelle cyklusser for græsning og høtørring bidrager til denne biodiversitet på græsarealerne.

Disse ændringer er blevet tilføjet til punkt 3.3. i enhedsdokumentet.

5.4.1.4. Fodring i krybben

Der tilføjes en bestemmelse til den nuværende varespecifikation (der præciserer, at når andre dyr end malkekøer befinder sig i samme stald (samme bygning) og fodres med foder, der ikke er tilladt til malkekøer, skal disse dyr holdes i en særskilt fold i stalden).

Varespecifikationen forbyder forskellige råvarer til fodring af malkekvægsbesætningen, hvilket forudsætter, at malkekvægsbesætningen er adskilt fra andre besætninger på bedrifterne, navnlig i staldbygninger. Denne bestemmelse sikrer navnlig, at foder, der gives til malkekvægsbesætningen, ikke er forurenet med forbudte råvarer, navnlig fermenterede produkter, og letter kontrollen.

Denne ændring har ingen indvirkning på enhedsdokumentet.

5.4.1.5. Fodringsordninger

I varespecifikationen præciseres det, at tørfoder (hø, eftergrøde), der er bestemt til malkekøer (herunder goldkøer), ikke må vædes før og under fodringen. Ved fodring af malkekøer med planteknolde eller sukkerroer skal uspist foder fjernes senest 24 timer efter fodringen.

Denne præcisering tilføjes også i punkt 3.3 i enhedsdokumentet.

5.4.1.6. Fodertilskud

Det præciseres, at med undtagelse af melasse og sukkerroemelasse skal tilskudsfoder gives i dehydreret eller inert form.

Dette kapitel indeholder en liste over råvarer og tilsætningsstoffer, der er tilladt i tilskudsfoder til malkekvægsbesætningen. Klassificeringen ændres, så den svarer til nomenklaturen i gældende EU-lovgivning (forordning (EU) nr. 68/2013). Overskrifterne ændres i overensstemmelse hermed.

Det tidligere afsnit med titlen »1 — Korn: produkter og biprodukter heraf« ændres til »1 — Korn og afledte produkter« i overensstemmelse med den gældende nomenklatur. Sorghum føjes til listen over de råvarer, der på nuværende tidspunkt er godkendt. Sorghum er et alternativ til majs og har ingen kontraindikation for malkekvægsbesætningens foder.

Det tidligere afsnit med titlen »2 — Olieholdige frø og frugter og produkter og biprodukter heraf« omdøbes til »2 — Olieholdige frø og frugter og afledte produkter« i overensstemmelse med den gældende nomenklatur. Palmeolie udgår af listen over råvarer, der i øjeblikket er tilladt i form af frø, olie eller oliekager.

Det præciseres, at alle tilladte råvarer kan iblandes i form af olier og fedtstoffer.

Det tidligere afsnit med titlen »3 — Bælgplantefrø« ændres til »3 — Bælgplantefrø og produkter heraf« i overensstemmelse med den gældende nomenklatur.

Det tidligere afsnit med titlen »4 — Produkter fra sukkerfremstilling« ændres til »4 — Knolde, rodfrugter og produkter heraf« i overensstemmelse med den gældende nomenklatur. Følgende føjes til listen over de råvarer, der på nuværende tidspunkt er godkendt:

— sukkerroemelasse

— tørret roepulp (allerede tilladt i afsnit »6 — Kunsttørret foder« i den nuværende varespecifikation) og knolde

— kartoffelproteiner.

Kartoffelproteiner er allerede godkendt i et andet afsnit i den nuværende varespecifikation.

Råvaren »sukkerrør« er nu omfattet af afsnit »7 — Andre planter, alger og produkter heraf«.

Det tidligere afsnit med titlen »5 — Kunsttørret foder« omdøbes til »6 — Tørrede planteprodukter og grovfoder og produkter heraf« i overensstemmelse med den gældende nomenklatur. Kunsttørrede græsser og bælgplanter føjes til listen over råvarer, der på nuværende tidspunkt er tilladt. Hø af græsser og bælgfrugter er allerede godkendt til foder til malkekvægsbesætningen i henhold til den gældende varespecifikation. Tilladelsen udvides til også at omfatte disse fodertyper i dehydreret form eller afledte produkter i proteinkoncentrater.

Det tidligere afsnit med titlen »6 — Andre planter samt produkter og biprodukter heraf« ændres til »7 — Andre planter, alger og produkter heraf« i overensstemmelse med den gældende nomenklatur.

Afsnit 7 og tabellen over tilsætningsstoffer, der er godkendt i henhold til den nuværende varespecifikation, erstattes af tre nye afsnit for at bringe dem i overensstemmelse med den gældende europæiske nomenklatur. Det drejer sig om følgende kategorier:

— Kategori 11: Mineralstoffer og produkter heraf

— Kategori 12: Fermenterings(bi)produkter fra mikroorganismer — se ændring 13 vedrørende vinasse

— Tilsætningsstoffer og tekniske hjælpestoffer (jf. den forenklede liste over tilsætningsstoffer, der er godkendt ved forordning (EF) nr. 1831/2003 og (EU) 2019/962).

Disse ændringer, som ikke ændrer produktets egenskaber, berører ikke enhedsdokumentet.

5.4.1.7. Fodringsdiagrammer for malkekøer

Fodringsdiagrammerne ajourføres med de ændringer, der er forklaret ovenfor:

— forlængelse af minimumsperioden for græsning fra 5 til 6 måneder

— udskiftning af udtrykket »græs og/eller hø og/eller eftergrøde« med »basisfoder«.

Udtrykket »for at bevare en god dyresundhed« udgår, da det anses for unødvendigt.

Denne ændring, som ikke ændrer produktets egenskaber, har ingen indvirkning på enhedsdokumentet.

5.4.2. Osteproducenter — Opbevaring og indsamling af mælk

Sætningen »Den mælk, der indsamles af osteproducenterne, skal kunne spores. Osteproducenterne holder en indsamlingsbog ajour.« udgår, da det ikke hører hjemme i dette kapitel, »Produktionsmetode«.

Denne ændring har ingen indvirkning på enhedsdokumentet.

5.4.3. Osteproducenter — Produktionskredsløb

Sætningen »Produktionsvirksomhederne skal være beliggende i det geografiske område, der defineres i punkt 3.« udgår, da det er en gentagelse af et krav i kapitlet vedrørende afgrænsning af det geografiske område.

Sætningen »Den mælk, der anvendes til produktion, skal komme fra godkendte bedrifter, der overholder varespecifikationen.« udgår, da det er en gentagelse af et krav i kapitlet vedrørende elementer, der beviser, at produktet har oprindelse i det geografiske område.

Afsnittet »Med henblik på at kunne foretage kontrol til enhver tid skal sporbarheden af produktionen af »Emmental français est-central« sikres, så man har kendskab til oprindelsen af den anvendte mælk og kan følge produktet i alle fremstillingsled. Systemet skal også gøre det muligt at identificere de fremstillede oste på et senere tidspunkt.« udgår af kapitlet »Produktionsmetode« og flyttes til kapitlet om dokumentation for, at produktet har oprindelse i det geografiske område, hvilket forekommer mere hensigtsmæssigt.

Disse ændringer har ingen indvirkning på enhedsdokumentet.

5.4.4. Ostemejerier — Fremstilling

Der tilføjes en præcisering for at bekræfte, at alle andre konserveringsmidler end salt er forbudt.

Det tilføjes, at ingen af ingredienserne og de tekniske hjælpestoffer må stamme fra genetisk modificerede organismer. Dette er begrundet i en risikovurdering for forbrugere og miljø, der stadig er ufuldstændig.

Den maksimale frist for opretholdelse af ostemassens temperatur (90 minutter) udgår, da den ikke har nogen teknologisk eller kvalitativ betydning.

Afsnittet »Alle krav vedrørende betingelserne for indsamling, modtagelse og oplagring af mælk på ostemejerierne og fremstillingen skal kontrolleres og overvåges af den ansvarlige for fremstillingen. Alle produktionsjournaler skal opbevares i en periode på 3 år.« udgår af kapitlet »Produktionsmetode« og flyttes til kapitlet om dokumentation for, at produktet har oprindelse i det geografiske område, hvilket synes at være mere hensigtsmæssigt.

Disse ændringer har ingen indvirkning på enhedsdokumentet.

5.4.5. Modningslokaler — Varigheden af modningen af oste

Sætningen »Modningslokalerne skal være beliggende i det geografiske område, der defineres i punkt 3.« udgår, da det er en gentagelse af et krav i kapitlet vedrørende afgrænsning af det geografiske område.

Denne ændring har ingen indvirkning på enhedsdokumentet.

5.5. Tilknytning

Kapitlet »Beviser for tilknytning til det geografiske område« er blevet omskrevet fuldstændigt for bedre at fremhæve denne tilknytning.

En indledende sætning: »Tilknytningen, der danner grundlaget for »Emmental français est-central«, er baseret på dens særlige kvalitet.« tilføjes.

Henvisningen til bjergmassivet i Alperne udgår, da det ikke længere er en del af det afgrænsede geografiske område.

Produktets særlige karakter omfatter de elementer, der er anført i kapitlet »Beskrivelse af produktet«.

Denne omskrivning, som ikke ændrer tilknytningen, vedrører også enhedsdokumentet.

5.6. Mærkning

I overensstemmelse med forordning (EU) nr. 1151/2012 tilføjes det, at produktets navn og det europæiske symbol skal placeres inden for samme synsfelt. Med henblik herpå erstatter sætningen: Foruden de obligatoriske oplysninger, som mærknings- og fødevarelovgivningen foreskriver, omfatter mærkningen produktets registrerede betegnelse og Den Europæiske Unions BGB-symbol inden for samme synsfelt." sætningen »Betegnelsen »Emmental français est-central«, og det europæiske BGB-logo er obligatorisk på mærkningen af ost, der er bestemt til salg til forbrugeren.«

Denne præcisering er medtaget i enhedsdokumentet.

5.7. Andet

Kontaktoplysningerne for den kompetente afdeling i medlemsstaten og for den ansøgende sammenslutning ajourføres. Denne ændring har ingen indvirkning på enhedsdokumentet.

Kontrolorganer:

I henhold til de gældende forskrifter på nationalt plan, der har til formål at harmonisere udarbejdelsen af varespecifikationer, udgår certificeringsorganets navn og kontaktoplysninger.

I dette afsnit anføres fremover kontaktoplysningerne for de kompetente kontrolmyndigheder i Frankrig: Institut national de l'origine et de la qualité (INAO) og Direction générale de la concurrence, de la consommation et de la répression des fraudes (DGCCRF).

Certificeringsorganets navn og kontaktoplysninger kan nu findes på INAO's websted og i Europa-Kommissionens database.

Denne ændring har ingen indvirkning på enhedsdokumentet.

I de nationale krav suppleres tabellen over de vigtigste punkter, der skal kontrolleres, med de nye græsningsforpligtelser. Denne ændring har ingen indvirkning på enhedsdokumentet.

ENHEDSDOKUMENT

»Emmental français est-central«

EU-nr.: PGI-FR-9180-AM01 – 16.4.2021

BOB ( ) BGB (X)

1. Betegnelse

»Emmental français est-central«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.3: Oste

3.2. Beskrivelse af produktet med betegnelsen i punkt 1

Ost fremstillet af rå komælk, presset, varmebehandlet og saltet, med huller, hvis størrelse varierer mellem størrelsen på et kirsebær og en valnød, og med et minimumsfedtindhold på 45 % i tørstoffet, hvilket svarer til minimum 62 g pr. 100 g ost. Ostemassen er blød og cremet. Skorpen er hård og tør og varierer mellem gyldengul og lys brun. Osten modnes i mindst 12 uger at regne fra fremstillingsdagen, indtil den kommer ud af modningskældrene.

3.3. Foder (kun for animalske produkter) og råvarer (kun for forarbejdede produkter)

Basisfoderet til besætningen omfatter græs, hø og eftergrøde samt alt grovfoder, som ikke er opført på listen over forbudte foderstoffer.

Mindst 50 % af tørstoffet i den samlede foderration kommer fra basisfoderet, herunder i græsningsperioden.

Græsning er obligatorisk i mindst 6 måneder for at bevare tilknytningen til græsmarkerne i det geografiske område.

100 % af det foder, der udgør malkekøernes basisfoder, kommer fra det geografiske område.

I græsningsperioden har hver bedrift mindst 30 ar græsareal, der indtages frisk, pr. lakterende ko, hvoraf mindst 20 ar er tilgængelige fra malkningsstedet og anvendes til græsning.

Malkekvægsbesætningens tæthed på bedriften må ikke overstige 1,6 husdyrenhed/ha foderareal, der er afsat til malkekvægsbesætningen, herunder korn, der forbruges på bedriften.

Der må ikke anvendes gæret foder for at undgå kontaminering med smørsyrebakterier, som kan ændre ostens kvalitet.

Tørfoder til malkekøer må ikke være vådt før og under fodringen.

Ved fodring af malkekøer med planteknolde eller sukkerroer skal uspist foder fjernes senest 24 timer efter fodringen.

Iblandingen af tilskudsfoder i den samlede foderration til malkekøerne må ikke overstige 50 % af tørstoffet i den samlede foderration.

I dyrefoder er følgende forbudt året rundt (i basisfoder og tilskudsfoder):

— ensilageprodukter af gæret foder og indpakkede baller, der skaber anaerobe betingelser

— foderstoffer, der har en negativ indvirkning på mælkens lugt

— flydende valle

— utørrede presserester, frugter, mæsk og pulp

— palmeprodukter i enhver form

— andre konserveringsmidler til hø end natriumchlorid

— foderstoffer, der indeholder råvarer, tilsætningsstoffer og tekniske hjælpestoffer fremstillet af genetisk modificerede organismer.

3.4. Specifikke etaper af produktionen, som skal finde sted i det afgrænsede geografiske område

Mælkeproduktion, osteforarbejdning og modning finder sted i det geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Osten sælges i følgende former:

— hel møllestensformet ost (mellem 60 kg og 130 kg — med en diameter på mellem 0,70 og 1 m — minimumshøjde ved kanten: 14 cm) eller i trekantede stykker (1/4 ost, 1/8 ost m.m.), i firkantede eller rektangulære stykker eller

— i portionsstykker og i småstykker eller

— i miniportioner eller

— revet (i posen er strengene af revet ost tydeligt visuelt adskilt og ikke sammenklumpede).

3.6. Særlige regler for mærkning af det produkt, som betegnelsen henviser til

Foruden de obligatoriske oplysninger, som mærknings- og fødevarelovgivningen foreskriver, omfatter mærkningen produktets registrerede betegnelse og Den Europæiske Unions BGB-symbol inden for samme synsfelt.

4. Kort angivelse af det geografiske områdes afgrænsning

Det geografiske område omfatter følgende departementer: Doubs, Haute-Marne, Haute-Saône, Jura, Territoire de Belfort og Vosges.

5. Tilknytning til det geografiske område

Tilknytningen, der danner grundlaget for »Emmental français est-central«, er baseret på dens fastlagte kvalitet.

Det traditionelle produktionsområde for »Emmental français est-central« er beliggende i to bjergområder (Vosges — Jura), der udgør regionen »Est-Central«.

Karakteristisk for disse bjergmassiver er lange og strenge vintre, varme og relativt tørre somre samt høj nedbør med mange regnfulde dage. Dette klima er særligt egnet til græs- og høproduktion af høj kvalitet (proteinrig og god fedtsyreprofil).

Karakteristisk for græsmarkerne i det øst-centrale Frankrig er den store botaniske og mikrobiologiske biodiversitet.

Denne biodiversitet bevares gennem dyrkningspraksis, navnlig opretholdelsen af de traditionelle græsnings- og høproduktionscyklusser.

De svære geografiske og klimatiske forhold i denne region gør den egnet til opdræt af malkekvæg, idet man derved udnytter den rigelige græsvækst til foder- og græsproduktion.

I middelalderen udgjorde fremstillingen af store møllestensformede oste en måde, hvorpå sommerens store mælkeproduktion kunne opbevares til vinteren.

Da der var brug for store mængder mælk til osteproduktionen (op til 900 l mælk til en møllestensformet emmentalerost) organiserede mælkeproducenterne sig lidt efter lidt i kooperativer, som de leverede deres mælk til. Regionen »Est-Central« er kendt for disse ostekooperativer, der kaldes »fruitières«.

Osterierne udgør stadig i dag en vigtig del af den regionale kulturarv, da de er så nært knyttet til området, og de bidrager til at opretholde den økonomiske og sociale aktivitet i landkommunerne i det øst-centrale Frankrig.

»Emmental français est-central« er en ost fremstillet af rå komælk, presset, varmebehandlet og saltet, med huller, hvis størrelse varierer mellem størrelsen på et kirsebær og en valnød. Ostemassen er blød og cremet. Skorpen er hård og tør og varierer mellem gyldengul og lys brun. Osten modnes i mindst 12 uger at regne fra fremstillingsdagen, indtil den kommer ud af modningskældrene. Der er tale om store møllestensformede oste (mellem 60 kg og 130 kg — med en diameter på mellem 0,70 og 1 m — minimumshøjde ved kanten: 14 cm).

Disse egenskaber søges opnået i forbindelse med den endelige udvælgelse, der foretages på modningslageret i henhold til traditionel viden og kundskaber.

Det særlige særpræg ved »Emmental français est-central« skyldes malkekøernes foder og pligten til at sætte dem på græs (i minimum 6 måneder), hvilket skaber en stærk tilknytning mellem »Emmental français est-central« og de forskellige områder, der udgør regionen »Est-Central«.

Malkekøernes grundfoder kommer udelukkende fra det geografiske område: græs i sommerperioden, hø og grovfoder om vinteren. Det lokale foder til køer, der hovedsageligt stammer fra opretholdelse af de traditionelle cyklusser for græsning og høtørring, bidrager til denne biodiversitet på græsarealerne og også til at bevare mælkens mikrobiologiske biodiversitet.

De organoleptiske egenskaber ved »Emmental français est-central« påvirkes af floraen på græsmarkerne og især mikrofloraen i mælken, som skal være rå. Karakteristisk for mælken fra regionens græsarealer er, at den har et højere proteinindhold end i resten af Frankrig. Det er en vigtig egenskab for, at der kan laves ost af mælken.

Desuden gør forbuddet mod at fodre med gærede foderstoffer (ensilage, indpakkede rundballer af hø m.m.), og tilskudsfoder af duftplanter (fra korsblomstfamilien m.fl.) det muligt at undgå kontaminering med smørsyrebakterier og syrlighed i mælken og siden i ostene og at skabe smagsstoffer og lugte, der kan være ubehagelige for forbrugeren.

Da der som følge af mælkens kvalitet ikke finder en gæring sted med smøresyrebakterier, og da lipolysen som følge af betingelserne for opbevaring af den opsamlede mælk er begrænset, er det muligt at lade osten modne længere og sikre, at den får en længere holdbarhed.

Disse forholdsregler er vigtige for at sikre en langvarig kældermodning (minimum 12 uger mod 6 uger for en fransk standardemmentalerost) i henhold til traditionen for oste, der er resultatet af forarbejdning af rå mælk til store oste ved presning og varmebehandling.

Modningsprocessen består af tre faser, herunder en mellemfase i en varm kælder, hvor de karakteristiske huller i ostemassen dannes. Hullerne er spredte, sfæriske til ovale i formen, godt fordelt, regelmæssige og åbne, og deres størrelse varierer mellem størrelsen på et kirsebær og en valnød.

Som følge af den længere modningstid er proteolysen stærkere, og dette giver osten en karakteristisk ren og frugtagtig smag.

Efter modningsprocessen er det op til lagringspersonalet at udvælge ostene efter forskellige skalaer i forhold til de organoleptiske egenskaber ved den beskyttede geografiske betegnelse »Emmental français est-central«, såsom huller, ostemasse, smag og lugt.

Den 12 uger lange modningstid udgør sammen med egenskaberne ved den mælk, der anvendes, den vigtigste faktor, der giver »Emmental français est-central« dens særlige kendetegn. Håndteringen af de tre modningstrin kombineret med en nøje udvælgelse af ostene foretaget af lagringspersonalet i slutningen af denne fase bidrager til produktets typiske egenskaber, der hovedsagelig er kendetegnet ved en hård, tør skorpe, der varierer mellem gyldengul og lys brun, en blød og cremet ostemasse og huller, hvis størrelse varierer mellem størrelsen på et kirsebær og en valnød.

Henvisning til offentliggørelsen af varespecifikationen

https://info.agriculture.gouv.fr/gedei/site/bo-agri/document_administratif-17d4b020-03b3-42af-88ee-d9124b73b41b.

(1) EUT L 343 af 14.12.2012, s. 1.